“ดาวโจนส์ฟิวเจอร์” พลิกบวก! หลังทำเนียบขาวแก้ข่าว “สหรัฐฯ-จีน” ล้มข้อตกลงการค้า
“ดาวโจนส์ฟิวเจอร์” พลิกบวก! หลังทำเนียบขาวแก้ข่าว “สหรัฐฯ-จีน” ล้มข้อตกลงการค้า
23 มิ.ย. 2563

ผู้สื่อข่าวรายงานว่า ดัชนีดาวโจนส์ดีดตัวขึ้นสู่แดนบวกทันที หลังจากนายปีเตอร์ นาวาร์โร ที่ปรึกษาด้านการค้าประจำทำเนียบขาว ได้ออกแถลงการณ์เพื่อชี้แจงว่า ข้อตกลงการค้าระหว่างสหรัฐและจีนยังไม่ยุติ
โดย ณ เวลา 09.41 น.ตามเวลาไทย ดัชนีดาวโจนส์ฟิวเจอร์ ดีดตัวขึ้น 55 จุด หรือ 0.21% แตะที่ 26,008 จุด
นายปีเตอร์ นาวาร์โร ที่ปรึกษาด้านการค้าประจำทำเนียบขาว ได้ออกแถลงการณ์เพื่อชี้แจงว่า ข้อตกลงการค้าระหว่างสหรัฐและจีนยังไม่ยุติ หลังจากที่ก่อนหน้านี้ เขาได้ให้สัมภาษณ์กับรายการ “The Story” ของสำนักข่าวฟ็อกซ์ นิวส์ ว่า ข้อตกลงดังกล่าวได้ยุติลงแล้ว ภายหลังจากเจ้าหน้าที่ฝ่ายข่าวกรองของสหรัฐมีข้อมูลที่ทำให้เชื่อมั่นมากขึ้นว่า การแพร่ระบาดของไวรัสโควิด-19 มีต้นตอมาจากห้องทดลองในเมืองอู่ฮั่นของจีน
“การแสดงความเห็นของผมกับรายการดังกล่าว เป็นไปในลักษณะการแสดงมุมมองกว้างๆ ขณะนี้ข้อตกลงการค้าเฟสแรกยังเหมือนเดิม ไม่มีอะไรเปลี่ยนแปลง” นายนาวาร์โร ระบุ
ทางด้านประธานาธิบดีโดนัลด์ ทรัมป์ ได้ทวีตข้อความยืนยันว่า ข้อตกลงการค้าเฟสแรกยังคงมีอยู่
“ข้อตกลงการค้ากับจีนยังคงดำเนินไปอย่างเต็มรูปแบบ ผมหวังว่า จีนจะยังคงเดินหน้าทำตามเงื่อนไขต่างๆ ในข้อตกลง” ทรัมป์ ระบุในทวิตเตอร์
